協和廣場 (巴黎)

協和廣場（法文：Place de la Concorde）係法國巴黎最大嘅廣場，喺市中心塞納河邊，面積8.64公頃。 協和廣場喺香榭麗舍大道（Av. des Champs-Élysées）同杜樂麗花園（Jardin des Tuileries）之間，遙望凱旋門，南臨塞納河。 喺法國大革命期間，法王路易十六同其他貴族就係喺協和廣場被送上斷頭台。 廣場上豎立咗一座23米高嘅方尖碑，係埃及喺19世紀時送畀法國，亦係好多遊客嘅打咭點。 名 協和廣場喺1763年落成嗰時係叫路易十五廣場（Place Louis XV）。1789年法國大革命爆發後，廣場內嘅路易十五騎馬像被拉倒，1792年改叫革命廣場（Place de la Révolution），1795年再改名做協和廣場。 1814年法國波旁復辟後廣場改返叫路易十五廣場，1826年改名做路易十六廣場（Place Louis XVI），1828年再叫返路易十五廣場。1830年七月革命後又叫返做協和廣場。